**JOZEF GREGOR TAJOVSKÝ V ARCHÍVOCH A SPOMIENKACH**

V auguste roku 1954, v súvislosti s piatym výročím vzniku vtedajšieho Stredoslovenského divadla, v našom archíve sa nachádza táto správa:

„*A ešte jednu radostnú skutočnosť prichodí nám dnes pripomenúť. Stredoslovenské divadlo premenúvame na Divadlo Jozefa Gregora Tajovského. Dávame mu do štítu hrdé meno klasika našej literatúry a drámy, meno autora, ktoré je nerozlučne späté so životnou borbou ľudu tohto kraja. Nech je Tajovského meno vzorom a záväzkom pre jeho divadlo. Vzorom úprimnej oddanosti prostému pracujúcemu človeku, v hlbokom chápaní jeho potrieb a snažení, v napomáhaní jeho budovateľského úsilia.*“

Uvedené „budovateľské úsilia“ sú už viac-menej v archívoch iných inštitúcií, ale  „hrdé meno klasika “ v názve nášho divadla zostalo dodnes.

Čo o tomto autentickom národovcovi, problematickom a zároveň obľúbenom učiteľovi, atypickom bankovom úradníkovi, agilnom funkcionárovi za práva spolubojovníkov, vytrvalom záhradníkovi a svojskom vinohradníkovi ale aj realistickom prozaikovi a dramatikovi, ktorý bol v podstate nevyliečiteľným idealistom - čo teda o ňom hovoria autentické pramene?

Na svoj rodný Tajov, s ktorým bol prepojený osobne a tvorivo, samotný spisovateľ spomínal ako na: *„dedinku učupenú pod Kremnickými horami, ktorá mu bola po celý život najkrajším a najmilším miestom na svete“.*

Tajovského brat **Štefan Gregor** takto spomínal na ich detstvo:

„...*Mama v prvom roku manželstva priniesla na svet prvorodeného syna Jozefa 18. októbra 1874... Za Jozefom išli po dvoch-troch rokoch ďalší: Emil, Štefan, Alojz, Ján, Mária, Žigmund, Anna, Eduard a Ladislav.*

*Chudera mama veľa sa narobila na takú veľkú rodinu. V ruke šila pre nás z domáceho plátna krásne biele košele, no vedela aj pekne písať. Riadok viedla rovno a bez podložky. Ako deti sme ju vždy obdivovali, aj Jozef sa na ňu nahľadel, keď písala...*

*V Tajove chodil Jozef do školy k učiteľovi Bergerovi. V „normálke“ pokračoval v Banskej Bystrici. Cez týždeň býval u starých rodičov Gregorovcov v Radvani a v sobotu bežal domov, najradšej k starému otcovi Greškovi.“*

Štefan Greško si vďaka zmyslu pre spravodlivosť, pracovitosti a svojskému humoru získal srdce i úctu svojho vnuka. Od neho si Tajovský odniesol zmysel pre pochopenie životnej filozofie obyčajného dedinského človeka. Spisovateľ ho literárne zvečnil v „starootcovskom cykle“, do ktorého patria poviedky *Prvé hodinky, Žliebky* alebo *Do konca*. Pod vplyvom starého otca sa u Jozefa už v mladosti prejavilo aj silné národné cítenie. Už ako skončený učiteľ Tajovský najprv nastúpil do Banskej Bystrice, ale keďže sa „stýkal s význačnými slovenskými osobnosťami“ bol následne prekladaný do Hornej Lehoty, Pohorelej a odtiaľ do Dohnian pri Púchove. Počas siedmych rokov učiteľovania musel päťkrát meniť svoje pôsobisko. Jeho poslednou učiteľskou stanicou boli Podlavice v roku 1897. Korene Tajovského dramatickej tvorby siahajú práve do obdobia jeho učiteľského pôsobenia v Dohňanoch, kde sa v rokoch 1895 – 1896 stretával a priatelil s tamojším statkárom a dramatikom Ferkom Urbánkom. Pod jeho vplyvom sa orientoval na písanie divadelných hier, dokonca si stanovili spoločný rámcový program písať pre slovenské ochotnícke javiská dramatické texty, ktoré zobrazovali súdobú dedinu s  jej problémami, doplnené o etnografické prvky a obohatené spevnými a tanečnými zložkami.

Po častých konfliktoch so školskou inšpekciou sa Gregor vzdal učiteľského povolania a odišiel do Prahy. V rokoch 1898 – 1900 študoval na pražskej obchodnej akadémii, aktívne sa zapájal do činnosti študentského spolku a formoval sa umelecky i spoločensky. Postupne si budoval vlastný autorský rukopis – nadväzoval na tradíciu krátkej realistickej prózy, ale výrazne ju posúval k tragickejšiemu pólu a k drsnejšiemu pohľadu na skutočnosť, pričom umeleckým stvárnením tém smeroval k moderne. Zobrazoval postavy nedokonalé, frustrované, sociálne vydedené čím menil pretrvávajúci obraz dedinskej idyly a nahrádzal ho obrazom „holej pravdy“.

Výhrady kritikov voči jeho prvým divadelným hrám ho neodradili od sústavnej dramatickej práce, v roku 1899 dokončil hru *Ženský zákon* a už v januári 1900 čítal v pražskom spolku Detvan aj hru *Nový život*. Zaradil sa k najčinnejším členom a stretnutie s českou i európskou kultúrou a s profesionálnym divadlom mu otvorili nové obzory v oblasti umeleckej tvorby. Na pozadí príbehov zachytával sociálne poriadky a ľudové zvyky slovenskej dediny prelomu 19. a 20. storočia. Pravdivé, ľudsky svieže charaktery vytváral na základe pozorovania správania sa človeka a jeho hĺbkového poznania. Reč jeho postáv je konkrétna a jadrná, zbavená zaužívaných dramatických klišé. Sugestívny dialóg sa odvíja priamo, bez odbočenia od hlavnej témy a je často naplnený humorom a originálnymi rečovými zvratmi. Dobová literárna kritika Ženský zákon neprijala, nevyhovoval kritériám veselohry, vyčítali mu nedostatok deja a slabý konflikt. Hra sa postupne prehodnocovala a svojim vážnym jadrom a komickými výstupmi dodnes ponúka divadelníkom interpretačne variabilný materiál s pevnou ideovou konštrukciou.

Jeho zbierky poviedok prinášajú galériu jednoduchých ľudí v zložitých situáciách. Príklon k realite, úsilie o kritické zobrazenie „dramatizmu“ doby, analýza ľudskej duše a predovšetkým odhodlanie písať pre ľud a venovať sa jeho výchove a vzdelávaniu priviedli mladého Gregora k dramatickej tvorbe, ktorá bola pre neho kompromisom medzi dvomi krajnosťami – lyrickou dušou a vecným videním sveta.

Po skončení štúdií v Prahe sa mladý Jozef Gregor vrátil na Slovensko, ako bankový úradník a pracoval v martinskej Tatra banke až do roku 1904. V Martine bol tiež redaktorom Ľudových novín, zapájal sa do činnosti martinského Spevokolu a pozorne sledoval divadelné diania v regióne. Gregor si stále uvedomoval, že práve divadelný text predvádzaný na javisku je vynikajúcim prvkom šírenia osvety a vzdelávania. Tajovského cieľom bolo vytvárať divadelné texty s domácimi námetmi a prostredím, ktoré by sa hrávali na slovenských javiskách. Každú voľnú chvíľu v Martine využíval na pomoc Andrejovi Halašovi, s ktorým v mene Muzeálnej slovenskej spoločnosti podnikal výpravy po celom Slovensku za folkloristickým i etnografickým materiálom. Úryvok z menej známej cestopisnej črty, ktorú si môžete vypočuť kompletnú v našom podcaste pod názvom *Neresnickou dolinou* je skvelou ukážkou Tajovského dokumentárnej úprimnosti:

*„Cestou do Krupiny a nazad do Zvolena navštívil som Babinú, Sásu, Dobronivú a všade sa mi vodilo dobre. Kŕmili ma ani hus, s babinským evanjelickým farárom Dropom spili sme sa (pani farárka nebola doma) ani dúhy, že som cestou na Sásu kdesi-čosi pod jalovec sa musel uložiť, a keď ma chlad prebral, bola už na mne rosa a vôkol tma. V Sáse štekalo a zavýjalo tristo psov; tí mi, reku, doriadia zvrchníček, a preto som vykrútil suchý jalovec, aby bolo sa čím oháňať. Spúšťal som sa dolu vŕškom ku katolíckemu kostolu, ktorý sa mi i v tme belel, a keď som k farským vrátam dochodil, zbadali ma nielen farskí psi, ale i z dediny pribehli traja valaskí bieli Dunčovia. Dosť som ja volal: tuto na, tuto na! A hádzal psom chlebík, ktorý som vždy nosil pre seba i pre takéto príhody, ale psi chlieb zhltli a zase len do mňa. Už išla vara na mňa. Vo fare sa svieti, ale neotvárajú. Zabúchal i zavolal som z úzkosti:*

 *„Pán farár, spovedať! Otvorte!“ a vzal som klobúk do zubov, uhol sa, ako to robieval kedysi môj starý otec a vždy seba i mňa, chlapca, proti valaským psom obránil a popri tom som ešte rýchle vystrel do psov šedivo-biely svoj dáždniček. Psi cúvli, akoby sa boli začudovali novému strašidlu, a na dvore ozval sa ženský hlas:*

*„Kto je to?“*

*„Ja, chytro otvorte, idem k pánu farárovi, aby šli spovedať.“*

V roku 1904 ponúkli Tajovskému miesto účtovníka v Ľudovej banke v rumunskom Nadlaku, ktoré prijal vďaka lepším platovým podmienkam a možnosti osvetovej práce medzi tamojšími Slovákmi. V  „obraze zo života Dolnozemských Slovákov“, ktorý je inšpirovaný tamojšími reáliami *Statky-zmätky*, sa autor venuje problematike ženby a vydaja. Fakt uzatvárania dohodnutých a nerovných manželstiev hodnotí kriticky a pridŕža sa konkrétnych faktov. Tak ako to písal v liste priateľovi Jesenskému: *„Ja bez bezprostredných dojmov neviem nič napísať. Dľa počutia, to je pre mňa iba zošívanie, nie spisovateľstvo.“* Pre Tajovského dramatický rozmer sa stal veľmi osožným prechod ku kratším dramatickým útvarom – jednoaktovkám, v ktorých naplno prejavil svoje umelecké majstrovstvo. Do malého priestoru vedel skoncentrovať obrovský konflikt a dejové napätie presne tak ako to robil poviedkach a črtách.

V roku 1907 sa oženil s Hanou Lilgovou a po šesťročnom pobyte v Nadlaku sa manželia Gregorovci vrátili na Slovensko.

Tajovského manželka **Hana Gregorová** zanechala toto svedectvo o jeho povahe a vtedajších spoločenských podmienkach:

*Spomínať na Tajovského znamená ponoriť sa s ním do rokov ťažkého boja za ľudské práva slovenského človeka. Z tohto boja vyrastal, tento boj mu ukazoval cestu pre celý život.*

*Dnešná generácia nepozná tú minulosť a ak, nuž iba čiastočne.*

*Bolo tak, že práca verných sa mohla zdať len syzifovskou a jednako sa ňou víťazilo. Láska k národu mu dávala toľko sily, že ho ani najväčší nezdar nesklátil. Znovu a znovu sa začínal prehrávaný boj.*

*Koľko optimizmu a idealizmu bolo treba, aby sme nezúfali, jednak nad ubitým ľudom, jednak nad nemilosrdnosťou a zámernosťou maďarskej feudálnej politiky – a koľko vernosti, čestnosti tých, ktorých „dar nezviedol, hrozba nesklonila“.*

*Bolestná minulosť slovenského národa, ťažký národný a sociálny útlak Tajovského poburovali, ale zároveň povzbudzovali, aby išiel cestou vytrvalých predchodcov. Nedal sa zastrašiť hrozbami, nedal sa získať výhodami.“*

Po vypuknutí prvej svetovej vojny bol v roku 1915 odvelený na ruský front. V decembri toho istého roku sa mu, na desiaty pokus, podarilo prebehnúť na ruskú stranu. Nejaký čas strávil v zajatí a 1. mája 1916 sa v Kyjeve prihlásil do vojska formovaného z českých a zo slovenských vojakov. Stal sa šéfredaktorom časopisu československých légií, ale sa zapojil aj do bojových akcií – ťažko niesol, že v novinách vyzýval k bojom a sám sedel v redakcii. V auguste 1919 sa vydal na povestnú dlhú cestu do vlasti – z Vladivostoku, cez Japonsko, Spojené štáty a Francúzsko sa napokon v novembri 1919 dostal do Československa. Po návrate vyhlásil, že „má už dosť cestovania na celý život“ a natrvalo sa usadil v Bratislave. Ako podplukovník Československej armády prijal miesto v službách Ministerstva a stal sa vedúcim Kancelárie československých légií, ktorej náplňou bolo obstarávanie zamestnania a sociálneho zabezpečenia legionárov. Povojnovú dramatickú tvorbu Tajovského tvorí historická trilógia *Smrť Ďurka Langsfelda*, *Blúznivci* a *Hrdina.* Spolu s komédiou *Jej prvý román* tieto hry už nedosahuje umeleckú úroveň tvorby predvojnovej. Prostredníctvom dejinných udalostí sa pokúsil obrátiť k súčasnej spoločnosti, ale jeho úsilie zostalo bez výraznejšieho úspechu, zmeny po vojne nahrávali iným témam a avantgardnému umeleckému spracovaniu.

V júli 1925, keď bol penzionovaný, sa jeho bratislavský dom stal svojráznym literárnym salónom medzivojnovej Bratislavy.

Čítame zo záznamov spisovateľa Fraňa Kráľa:

*„Do Gregorov nás veľa chodilo ako domov a ja som u nich vyše roka bol naozaj doma. Gregorovci ma pritúlili pod svoju strechu so všetkým zaopatrením. Tajovský nebol len hodnotným spisovateľom ale aj nevšedným, opravdivým, ľudským človekom. Už jeho usmievavá, šľachetná tvár a belasé oči zrkadlili a prezrádzali, že má v sebe dobré, úprimné, čisté srdce a veľkého, statočného, hlbokého ducha. Hľadač pravdy a milovník dobra. Láskavý k ľuďom a nežný k prírode. Po predčasnom odchode z armády do penzie angažoval sa vo funkcii interventa za slabých u mocných a popri spĺňaní úloh svedomitého spisovateľa aj práci starostlivého hospodára vo svojej „prídomnej“ záhrade. Chodil rozšafne po ohradenom pozemku neraz i celé hodiny s nádobkami a nástrojmi v rukách, kŕmil, obsluhoval, opatroval i ošetroval. Býval s výsledkami svojho hospodárenia spokojný i keď priatelia hlavný produkt jeho práce nazývali namiesto vínom – „Tajovského kyselicou“.*

Spolu s Jankom Jesenským a ďalšími legionármi Jozef Gregor Tajovský v roku 1939 podpísal výzvu poslancom slovenského autonómneho snemu, v ktorej ich pred hlasovaním o samostatnosti Slovenskej republiky varujú pred prijatím „nanútenej“ štátnosti. Vystúpil na obranu československej štátnosti, ktorú vyzdvihoval aj vo svojej umeleckej tvorbe.

Zomrel 20. mája 1940 a bol prevezený a pochovaný v rodnom Tajove.

Tajovského sondy do života jeho súčasníkov prinášajú aj dnešnému príjemcovi viaceré inšpirácie a ponúkajú zaujímavé asociácie. Jeho texty ostávajú čitateľné a aktuálne aj po storočí, lebo to čo je v nich centrálne - ľudská povaha sa nejako zvlášť nezmenila. Autor sa pevne opieral o poznané skutočnosti a zobrazoval živú realitu a týmto sú jeho diela pútavé aj dnes.

Na záver niekoľko príznačných viet Tajovského vlastného životopisu, ktorý uverejnil v Slovenskom literárnom almanachu v roku 1931:

„*V literatúre začal som veršíkmi, dievčencom a či srdcu kvôli, ale baťko Vajanský bol mi ešte do učiteľského ústavu v Národných novinách odkázal: „poeta nascitur, tomu žiadne pravidlá nespomôžu“. Zostali mi teda rozprávky a drámy... Dnes už nepíšem ani rozprávky, lebo som vypadol z hniezda, z dediny a opakujem sa. Lepím teda divadelné hry a úfam sa sláve a ešte viac tantieme... Najradšej na svete mám tajovské klobásky, pohár bratislavského vína a detviansku pesničku. Rád som videl dievčatá a ony mňa a to najkrajšie som si vzal... Mám rád smiech alebo plač, nerád vidím zlosť, s nikým sa nehnevám... Preto i moje postavy sú málo dramatické, lebo sme v živote nič veľkého nevykonali.“*